iflix ไม่ใช่ของ Netflix แต่เป็นคู่แข่ง
หลายคน อาจเคยเห็นแพลตฟอร์ม Video Streaming ที่ชื่อว่า “iflix”  แล้วสงสัยว่า มีความเกี่ยวข้องอะไรกับ Netflix หรือไม่  แต่ความจริงแล้ว iflix ถือเป็นคู่แข่งคนสำคัญของ Netflix โดยเฉพาะในตลาดภูมิภาคอาเซียน  ซึ่งแม้ธุรกิจจะมีขนาดเล็กกว่า แต่ก็มีกลยุทธ์ที่น่าสนใจ ในการต่อสู้กับผู้เล่นรายใหญ่  เรื่องราวนี้เป็นอย่างไร ลงทุนแมนจะเล่าให้ฟัง
1 พ.ค. 2562

iflix ไม่ใช่ของ Netflix แต่เป็นคู่แข่ง / โดย ลงทุนแมน
หลายคน อาจเคยเห็นแพลตฟอร์ม Video Streaming ที่ชื่อว่า “iflix” 
แล้วสงสัยว่า มีความเกี่ยวข้องอะไรกับ Netflix หรือไม่
แต่ความจริงแล้ว iflix ถือเป็นคู่แข่งคนสำคัญของ Netflix โดยเฉพาะในตลาดภูมิภาคอาเซียน
ซึ่งแม้ธุรกิจจะมีขนาดเล็กกว่า แต่ก็มีกลยุทธ์ที่น่าสนใจ ในการต่อสู้กับผู้เล่นรายใหญ่
เรื่องราวนี้เป็นอย่างไร ลงทุนแมนจะเล่าให้ฟัง
iflix เป็นผู้ให้บริการคอนเทนต์ Video on Demand ผ่านช่องทาง Streaming ออนไลน์ ในระบบสมัครสมาชิก เหมือนกับ Netflix
ธุรกิจก่อตั้งขึ้นในปี 2014 หรือ 5 ปีที่แล้ว โดยนาย แพทริก โกรฟ และ มาร์ก บริตต์ ร่วมกับบริษัท Evolution Media Capital (EMC)
เริ่มแรก พวกเขาเล็งเห็นแนวโน้มที่กำลังเติบโต ของอุตสาหกรรมสื่อบันเทิงออนไลน์ จึงลงทุนสร้างแพลตฟอร์มที่ชื่อว่า iflix เปิดบริการให้รับชมภาพยนตร์ และละครซีรีส์ต่างๆ
แต่เมื่อต้องเลือกสนามที่จะลงแข่ง พวกเขามุ่งเน้นไปที่ประเทศกำลังพัฒนา โดยปัจจุบันได้ให้บริการใน 22 ประเทศ ในภูมิภาคเอเชียตะวันออกเฉียงใต้ และตะวันออกกลาง
ถึงแม้ประเทศกลุ่มนี้ จะยังมีปัญหาละเมิดลิขสิทธิ์ แต่ผู้ก่อตั้งเชื่อว่า แท้จริงแล้ว ผู้บริโภคต้องการใช้ของถูกลิขสิทธิ์ หากราคาไม่แพงเกินไป
ในอนาคต ประชากรของประเทศเหล่านี้ จะมีรายได้สูงขึ้น ตามเศรษฐกิจที่กำลังเติบโต รวมแล้วไม่ต่ำกว่า 1 พันล้านคน ซึ่งจะเข้าถึงสมาร์ตโฟน และสื่อออนไลน์มากขึ้น
ทั้งนี้ iflix ดำเนินธุรกิจในรูปแบบ Freemium เปิดให้รับชมฟรีบางส่วน แต่หากสมัครสมาชิก จะเข้าถึงคอนเทนต์ได้ทั้งหมด
โดยคิดค่าบริการรายเดือนที่ 100 บาท หรือรายปีที่ 1,000 บาท
ปี 2017 มีสมาชิก 6.6 ล้านบัญชี
ปี 2018 มีสมาชิก 15 ล้านบัญชี หรือเติบโต 127%
สำหรับประเทศไทย iflix เปิดให้บริการตั้งแต่ปลายปี 2015 มีผู้ใช้บริการอยู่ราว 1 ล้านราย
บริษัท ไอฟลิกซ์ (ประเทศไทย) จำกัด มีผลประกอบการดังนี้
ปี 2015 รายได้ 33 ล้านบาท กำไร 1.6 ล้านบาท 
ปี 2016 รายได้ 119 ล้านบาท กำไร 5.7 ล้านบาท
ปี 2017 รายได้ 69 ล้านบาท ขาดทุน 1.5 ล้านบาท
ถ้าหากเปรียบเทียบกับ ผู้เล่นรายใหญ่อย่าง Netflix ที่มีสมาชิกอยู่ 139 ล้านบัญชี แต่ราว 78 ล้านราย เป็นลูกค้านอกสหรัฐอเมริกา
จะเห็นได้ว่า iflix ซึ่งมีฐานผู้ใช้บริการประมาณ 15 ล้านบัญชี ถือเป็นจำนวนที่ไม่น้อย และน่าจะเป็นคู่แข่งที่สำคัญของ Netflix ในภูมิภาคเอเชีย
แล้วปัจจุบัน iflix มีมูลค่าเท่าไร?
iflix เป็นบริษัท startup ที่ถูกประเมินมูลค่าไว้ไม่ต่ำกว่า 16,000 ล้านบาท
และบริษัทกำลังพิจารณาที่จะเข้ามาระดมทุนในตลาดหลักทรัพย์ประเทศออสเตรเลีย ซึ่งอาจจะทำให้มูลค่าธุรกิจเพิ่มขึ้นสูงกว่า 32,000 ล้านบาท
สิ่งที่ทำให้ iflix สู้กับผู้เล่นรายอื่นได้ดี คือ
การให้ความสำคัญกับคอนเทนต์ท้องถิ่น ที่ตรงกับความชอบ และวัฒนธรรมของสังคมนั้นๆ
และถึงแม้จะเป็นภาพยนตร์สากล iflix ก็จะมีฟีเจอร์เสียงพากย์ หรือซับไตเติ้ล ภาษาท้องถิ่น ให้เลือกด้วย
อีกทั้ง iflix ยังได้ร่วมมือกับบริษัทท้องถิ่น ในการสร้างภาพยนตร์ออริจินัล ที่เล่นโดยนักแสดงของประเทศนั้นๆ เพื่อสร้างผลงาน และชื่อเสียงร่วมกันสองฝ่าย
นอกจากนี้ iflix พบว่า ผู้บริโภคเริ่มนิยมติดตามสื่อที่มีระยะเวลาสั้นลงเรื่อยๆ จึงได้ตั้งสตูดิโอของตัวเอง เพื่อผลิตหนังสั้นมาตอบโจทย์อีกด้วย
เรื่องราวนี้ ให้ข้อคิดกับเราว่า
โดยปกติ ธุรกิจมักจะมองหาตลาดที่มีฐานผู้บริโภคขนาดใหญ่ เพื่อหาที่ที่มีโอกาสขายสินค้าได้
แต่ในบางครั้ง การเข้าไปในตลาดเกิดใหม่ และเติบโตไปพร้อมกับผู้บริโภค ก็เป็นอีกหนึ่งทางเลือกที่น่าสนใจ
ปิดท้ายด้วยข้อมูลที่น่าสนใจ
รู้หรือไม่ว่า ประเทศไทยเอง ก็มีแบรนด์ที่ชื่อว่า Bflix แอปพลิเคชัน Video Streaming ออนไลน์ เช่นกัน ซึ่งเจ้าของคือ ร้านขายดีวีดี บูมเมอแรง นั่นเอง
ก็ต้องติดตามกันต่อไปว่า ในอนาคตเราจะได้เห็นแพลตฟอร์ม ตระกูล flix เพิ่มขึ้นอีกมากแค่ไหน..
----------------------
ติดตามเรื่องหลากหลาย จากผู้เขียนเก่งๆในแอป blockdit
นอกจากนั้น เรายังเขียนเองได้ และสามารถสร้างรายได้ในนี้
โหลดแอปได้ที่ 
สั่งซื้อหนังสือลงทุนแมน 10.0 ได้ที่
Lazada: 
Shopee: 
----------------------
References
-
-
-
-
-
-กรมพัฒนาธุรกิจการค้า